Beteg
Nyomorultul fekszik.
Szegény.

Mit tegyek?
Mit beszéljek hozzá?
Ugráljak-e cirkuszi célkarikákon
mint a bohóc?
Pénzt adjak?
Muzsikáljak?
Csücsörítsem undokul részvétre a szájam,
mikor övé a fájdalom,
a testi szenvedés,
a láz,
s nem közeledhetem, bárhogy akarnám,
hisz zárt világban van, mely
csak az övé.

Nincs itt más megoldás.
Csak egy.
Élni e rettenetes életet,
egészségesen.
Rettenetesebbnek lenni, mint az élet.
Kikacagni azt, aki
szenved.
 

Versek